**ОБРАЗОВАНИЕ В ОБЛАСТ СЛИВЕН ПРЕЗ 2022/2023 УЧЕБНА ГОДИНА**

През учебната 2022/2023 г. детските градини в област Сливен са 59 и броят им намалява с 1 или 1.6% спрямо 2021/2022 учебна година. Броят на децата, записани в детските градини за учебната 2022/2023 г. е 6 058, което е с 61, или с 1.0% по-малко от броя им през предходната година.

**Фиг. 1 Деца в детските градини в област Сливен**

Средният брой деца в една детска градина за областта е 103, като за община Сливен е значително по-голям - 152, отколкото за останалите общини Твърдица - 99, Котел - 72 и Нова Загора - 46.

Педагогическият персонал, зает в детските градини е 484, от които 469 са детски учители. В сравнение с предходната учебна година общият брой на педагогическия персонал намалява с 13 души. Повече от половината от персонала (63.2%) е ангажиран в детските градини на територията на община Сливен.

В началото на учебната 2022/2023 година учебни занятия се водят в 57 общообразователни училища, като броят на учениците в тях е 16 425. През 2022 г. основно образование в общообразователните и специалните училища са завършили 1 651 ученици. През същата година диплома за завършено средно образование в общообразователните училища са получили 465 души.

Учителите (без директорите и зам. директори с преподавателска заетост) в общообразователните и специални училища през учебната 2022/2023 г. са 1 381.

Професионалното образование и обучение през учебната 2022/2023 г. в област Сливен се осъществява в 11 професионални училища (по изкуства и спортни и професионални гимназии). Учителите в тези училища са 323 души. Общият брой на учащите в професионалното образование и обучение през тази учебна година е 4 393. Средно образование в професионалните училища са получили съответно 289 учащи.

**Методологични бележки**

От 2022/2023 учебна година Националният статистически институт (НСИ) промени източника на данни за изследванията на предучилищното и училищното образование, като премина изцяло на информация от административните регистри на Министерството на образованието и науката, поради което е налице прекъсване на динамичния ред. Допълнителна информация е публикувана на интернет сайта на НСИ към метаданните за изследванията (<https://nsi.bg/bg/node/3415> и <https://nsi.bg/bg/node/3433>).

Статистиката на образованието е изградена на базата на Регламент № 452 от 2008 г. на Европейския парламент и на Съвета относно изготвянето и развитието на статистиката на образованието и ученето през целия живот, действащата нормативна уредба на България в областта на образованието, Международната стандартна класификация на образованието (МСКО) - ревизия 2011 г. (ISCED 2011), и съпътстващите я методически ръководства. МСКО е създадена да служи като рамка за класифициране на образователни дейности в определени програми и свързаните с тях квалификации в международно признати категории. Образователни институции са тези, които директно провеждат обучение по образователни програми с учащи в организирани класове (групи) на място или чрез дистанционна форма на обучение. Провежданите в тях програми водят до придобиване на степен на образование и/или степен на професионална квалификация. Неформалното образование и самостоятелното обучение не попадат в обхвата на образователната система според използваните дефиниции на МСКО 2011.

Провежданите в тях програми водят до придобиване на степен на образование и/или степен на професионална квалификация. Неформалното образование и самостоятелното обучение не попадат в обхвата на образователната система според използваните дефиниции на МСКО 2011. Чрез своите изследвания НСИ се стреми да установи броя на учащите в системата на образованието към определена дата на наблюдение.

Повече информация и данни за статистиката на образованието могат да бъдат намерени на сайта на НСИ (http://www.nsi.bg), раздел „Образование и учене през целия живот“, както и в информационна система „Инфостат“ (https://infostat.nsi.bg/infostat/pages/module.jsf?x\_2=42).